Il-Kap tal-Oppożizzjoni u tal-Partit Nazzjonalista, Adrian Delia, stqarr li l-oppożizzjoni trid korp tal-pulizija li jgawdi r-rispett ta’ kulħadd. Wara laqgħa mal-Assoċjazzjoni tal-Pulizija, stqarrija tal-Partit Nazzjonalista kkwotat lil Dr Delia jgħid li mhux aċċettabbli li l-Korp tal-Pulizija jiġi mtappan bi skandli u għalhekk qal huwa importanti li toħroġ il-verità dwar il-każijiet irrappurtati fil-midja. Hu stqarr li l-maġġoranza tal-membri fil-Korp jaqdu dmirijiethom u huma fundamentali fil-ġlieda kontra l-kriminalità. Dwar il-liġi li qed tkun diskussa fil-Parlament dwar sistema ġdida tal-ħatra tal-Kummissarju tal-Pulizija, Dr Delia qal li f’dan il-mument ta’ kriżi għall-Korp tal-Pulizija, il-Gvern għandu jaċċetta l-proposta li saret mill-Oppożizzjoni Nazzjonalista biex il-Kummissarju l-ġdid ikun igawdi l-fiduċja. Huwa qal li għalhekk li l-Partit Nazzjonalista qed jipproponi sistema li biha il-Kummissarju tal-Pulizija jkun approvat b’vot taż-żewġ terzi tal-Kamra. Dr Delia qal li fid-dawl ta’ dak li qed jiġri fil-Korp, l-Oppożizzjoni se tressaq proposti konkreti biex kulħadd igawdi minn Korp tal-Pulizija tal-ogħla rispett. Matul din il-laqgħa ntqal li n-numru ta’ dawk allegatament involuti fl-iskandlu li ħeżżeż il-Korp huwa żgħir meta mqabbel mal-ammont ta’ pulizija onesti. Fil-laqgħa ġew diskussi fost l-oħrajn metodi effettivi għal ħidma aħjar tal-Korp bi strutturi attraenti u adattati għaż-żminijiet tal-lum kif ukoll mekkaniżmi biex jinżammu n-nies ta’ esperjenza milli jitilqu wara li jkunu għamlu s-servizz.